TLI ดีด 2% รับข่าวติด “ฟุตซี่” ตามคาด! โบรกชี้กำไรปีนี้ทะลุหมื่นล.  
TLI เด้งกลับ 2% หลังติดโผ FTSE Middle Cap ตามคาด! โบรกชี้ไตรมาส 4 โตต่อเนื่อง ดันกำไรปีนี้ทะลุหมื่นล้าน แนะนำ “ซื้อ” ราคาเป้าหมาย 21.20 บ.
TLI เด้งกลับ 2% หลังติดโผ FTSE Middle Cap ตามคาด! โบรกชี้ไตรมาส 4 โตต่อเนื่อง ดันกำไรปีนี้ทะลุหมื่นล้าน แนะนำ “ซื้อ” ราคาเป้าหมาย 21.20 บ.
21 พ.ย. 2565

ผู้สื่อข่าวรายงานว่า วันนี้ (21 พ.ย.65) ราคาหุ้น บริษัท ไทยประกันชีวิต จำกัด (มหาชน) หรือ TLI ณ เวลา 10:15 น. อยู่ที่ระดับ 15 บาท บวก 0.30 บาท หรือ 2.04% สูงสุดที่ระดับ 15.10 บาท ต่ำสุดที่ระดับ 15 บาท ด้วยมูลค่าการซื้อขาย 239.33 ล้านบาท

สำหรับราคาหุ้น TLI ที่ปรับตัวขึ้นมานั้น คาดมาจากขานรับข่าวที่ FTSE All World Index ได้ประกาศหุ้นที่จะนำเข้าคำนวณดัชนีของ FTSE รอบใหม่ เมื่อวันที่ 18 พ.ย.ที่ผ่านมา ซึ่ง TLI ได้เข้าคำนวณดัชนีฯ ในกลุ่ม Middle Cap และจะมีผลการปรับน้ำหนักในวันที่ 16 ธ.ค.นี้ ตามคาดการณ์ของ บล.โนมูระ พัฒนสิน ที่ระบุว่า จะมีหุ้นไทย 1 บริษัทที่จะเข้าดัชนีหลักของ FTSE รอบใหม่นี้ คือ TLI คาดจะมีเม็ดเงินจากกองทุนประเภท Passive Fund เข้าลงทุนในวันที่ 16 ธ.ค. 65 ณ ราคาปิด มูลค่ารวม 80.6 ล้านเหรียญฯ หรือประมาณ 2,900 ล้านบาท จึงแนะนำ “ซื้อเก็งกำไร” ราคาเป้าหมาย 20.10 บาท
ขณะที่ บล.เอเซีย พลัส คาดกําไรสุทธิงวดไตรมาส 4/65 ของ TLI จะยังเติบโตต่อเนื่องจากงวดไตรมาส 3/65 และประเมินว่ากําไรสุทธิปี 65 จะเติบโต 29% มาอยู่ที่ 10,826 ล้านบาท จึงปรับไปใช้มูลค่าพื้นฐานปี 66 ที่ 19 บาทต่อหุ้น แนะนําซื้อลงทุนระยะกลางถึงยาว ส่วน บล.ซีจีเอส-ซีไอเอ็มบี (ประเทศไทย) แนะนำ “ซื้อ” หุ้น TLI ราคาเป้าหมาย 21.20 บาทต่อหุ้น